Pohjois-Karjalan hyvinvointialueen aluevaltuuston päätökset 13.11.2024

Pohjois-Karjalan hyvinvointialueen – Siun soten aluevaltuuston 13.11.2024 kokouksen pöytäkirja on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Tiivistelmä päätöksistä:

§ 62 Kokouksen laillisuusuuden ja päätösvaltaisuuden toteaminen

Todettiin laillisesti koollekutsutuksi ja päätösvaltaiseksi. Paikalla oli 52 varsinaista valtuutettua ja 7 varavaltuutettua, yhteensä 59 valtuutettua.

§ 63 Pöytäkirjan tarkastaminen

Valittiin pöytäkirjantarkastajiksi Osmo Pirhonen ja Anna Puruskainen-Saarelainen.

§ 64 Osavuosikatsaus 3/2024

Aluevaltuusto merkitsi osavuosikatsauksen 3/2024 sekä sen liitteenä olevan omavalvonnan ja laadunhallinnan raportin tiedokseen.

§ 65 Muutokset vuoden 2024 talousarvioon

Hyväksyttiin.

Hyvinvointialueen talousennuste on 48 miljoonaa euroa alijäämäinen, mikä poikkeaa 33 miljoonaa euroa talousarviosta. Muutetussa talousarvioehdotuksessa on huomioitu myyntituottoja pienentävänä aiemmin riskinä esitetty 7 miljoonan euron omaisuuden myynti, joka ei toteudu tänä vuonna. Talousarvioon liittyviä lisäriskejä ei ole tiedossa. Strategisen uudistusohjelman toteuttaminen eivätkä toimialueiden tehostamistoimenpiteet eivät ole olleet riittäviä talouden suunnan merkittävälle kääntämiselle, vaikkakin tehostamistoimet ovat pienentäneet toimintakulujen toteumaennustetta yli 3 miljoonalla eurolla edelliskuun tilanteeseen verrattuna.

Muutetussa talousarviossa hyvinvointialueen toimintatuottojen yhteismäärä on 125,3 miljoonaa euroa ja toimintakulujen yhteismäärä 937,5 miljoonaa. Toimintakate on ‑812,3 miljoonaa, joka katetaan valtion 780 miljoonan euron rahoituksella. Vuosikate on ‑32 miljoonaa euroa.

§ 66 Asiakasmaksut 2024 – Eläinlääkintähuollon asiakasmaksujen tarkistaminen

Hyväksyttiin.

Eläinlääkintähuollon asiakasmaksut ovat olleet käytössä heinäkuusta alkaen ja ne pysyvät ennallaan 1.1.2025 alkaen. Keväällä hyväksytyistä asiakasmaksuista oli kuitenkin jäänyt puuttumaan vaativa tai aikaa vievä toimenpidemaksuluokka pieneläimille, joka nyt lisätään maksuluokkien joukkoon.

§ 67 Asiakasmaksut

Aluevaltuusto merkitsi asiakasmaksuihin liittyvät lausunnot tiedokseen ja äänestysten jälkeen hyväksyi sosiaali- ja terveydenhuollosta 1.1.2025 alkaen perittävät asiakasmaksut pohjaesityksen mukaisesti. Kokouksen aikana tehtiin neljä muutosesitystä, joista äänestettiin.

Aluevaltuusto hyväksyi lisäksi yksimielisesti toimenpidealoitteen maksuhuojennuksen ja maksuvapauden hakemista koskevien selkokielisten ohjeiden laatimisesta asiakasmaksulaskujen etusivulle.

§ 68 Vuoden 2025 alue- ja kuntavaalit: Hyvinvointialueen tehtävät ja valtuutettujen lukumäärä

Hyväksyttiin. Aluevaltuusto merkitsi tiedokseen oikeusministeriön kirjeen hyvinvointialueen tehtävistä alue- ja kuntavaaleissa.

Aluevaaleissa vuonna 2025 valittavien valtuutettujen lukumäärä on hyvinvointialuelain 24§:n mukainen vähimmäismäärä 59 valtuutettua.

§ 69 Investointisuunnitelma 2026–2029

Hyväksyttiin.

§ 70 Osallisuusvaliokunnan varajäsenten nimeäminen

Hyväksyttiin.

§ 71 Valtuustoaloite 23.4.2024 – Hyvinvointialueen kiinteistöstrategian valmistelun aloittaminen – keskustan aluevaltuustoryhmä

Vastaus hyväksyttiin ja asia todettiin loppuun käsitellyksi.

Vastauksessa todetaan, että hyvinvointialueella on käynnissä kiinteistöstrategiaan liittyvä valmistelu, joka on tarkoitus toteuttaa valtakunnallisia ohjeistuksia noudattaen. Aikataulullisesti valmistelu pyritään saamaan valmiiksi 2025 kevään aikana, riippuen valtakunnallisen valmistelun aikatauluista. Maakuntien tilakeskus, joka on hyvinvointialueiden lakisääteinen kiinteistö- ja toimitilahallinnon osaamiskeskus, on valmistelemassa kiinteistö- ja tilajohtamisen suuntaviivoja kaikille hyvinvointialueille.

§ 72 Valtuustoaloite 23.4.2024 – Anonyymin rekrytoinnin käyttöön ottaminen – Saarinen Ninni ym.

Vastaus hyväksyttiin ja asia todettiin loppuun käsitellyksi.

Vastauksessa todetaan, että anonyymi rekrytointi on jo käytössä hyvinvointialueella. Anonyymiä rekrytointia on käytetty jo useiden vuosien ajan, kun rekrytoiva esihenkilö on sitä toivonut. Elokuussa 2024 anonyymiä rekrytointia kokeiltiin kaikissa rekrytoinneissa ja palautteenkeruu kokeilusta on käynnissä.

§ 73 Valtuustoaloite 12.6.2024 – Työikäisten omaishoitajien terveystarkastukset lainsäädännön edellyttämälle tasolle – SDP aluevaltuustoryhmä

Palautettiin valmisteluun.

Asian käsittelyn aluksi puheenjohtaja totesi, että aloitteeseen tehdyssä vastauksessa on havaittu virheellisyyksiä ja esitti, että asia palautetaan aluehallitukselle uudelleen valmisteltavaksi.

§ 74 Kokoukseen jätetyt valtuustoaloitteet

Merkittiin tiedoksi kokouksessa jätetyt valtuustoaloitteet ja lähetettiin ne aluehallitukselle valmisteltavaksi. Kokouksessa jätetyt valtuustoaloitteet:

- Pohjois-Karjalan hyvinvointialueen on toimittava aktiivisesti asunnottomuuden poistamiseksi – Maija Kuivalainen ym.
– Aloite lapsiystävällisestä hyvinvointialueesta – Keskustan aluevaltuustoryhmä
– Vuokratyövoiman ja erityisryhmien asumispalveluiden hinnoittelu KKV:n selvitettäväksi – Pekka Puustinen ym.

§ 61 Kokouksen päättäminen

Puheenjohtaja päätti kokouksen klo 16.56.

Lisätietoja:

aluevaltuuston puheenjohtaja Merja Mäkisalo-Ropponen, merja.makisalo-ropponen@luottamus.siunsote.fi

hyvinvointialuejohtaja Kirsi Leivonen, kirsi.leivonen@siunsote.fi, puh. 013 330 8590