Pohjois-Karjalan hyvinvointialueen aluevaltuuston päätökset 12.6.2024

Pohjois-Karjalan hyvinvointialueen – Siun soten aluevaltuuston 12.6.2024 kokouksen pöytäkirja on julkaistu Siun soten Dynasty-tietopalvelussa.

Tiivistelmä päätöksistä:

§ 22 Kokouksen laillisuusuuden ja päätösvaltaisuuden toteaminen

Todettiin laillisesti koollekutsutuksi ja päätösvaltaiseksi. Paikalla oli 53 varsinaista valtuutettua ja 6 varavaltuutettua, yhteensä 59 valtuutettua.

§ 23 Pöytäkirjan tarkastaminen

Valittiin pöytäkirjantarkastajiksi Sinikka Musikka ja Matti Mäntynen.

§ 24 Henkilöstökertomus 2023

Merkittiin tiedoksi.

Henkilöstökertomus sisältää tiedot Siun soten henkilöstörakenteesta, henkilöstön palkka- ja palvelussuhde-ehdoista sekä henkilöstön kehittämistyöstä. Hyvinvointialueen henkilöstömäärä kasvoi 303 henkilöllä ja vuoden lopussa Siun soten henkilöstömäärä oli 8083.

§ 25 Pohjois-Karjalan hyvinvointialueen laaturaportti 2023

Merkittiin tiedoksi.

Laaturaportti kuvaa Siun soten toiminnan laadun sekä asiakas- ja potilasturvallisuuden tilaa kokonaisuutena. Sen avulla seurataan toiminnan laatua ja laadunhallintatyön toteutumista. Laaturaportti peilautuu asiakas- ja potilasturvallisuuden sekä laadunhallinnan täytäntöönpanosuunnitelmaan 2022–2023 ja siinä raportoidaan vuotta 2023.

§ 26 Arviointikertomuksen 2023 hyväksyminen ja allekirjoittaminen

Aluevaltuusto merkitsi arviointikertomuksen tiedoksi ja pyytää aluehallitusta antamaan lokakuun loppuun mennessä lausunnon niistä toimenpiteistä, joihin se on ryhtynyt tai päättänyt ryhtyä kertomuksessa esitettyjen havaintojen, suositusten ja kysymysten takia.

Hyvinvointialuelain mukaan tarkastuslautakunta laatii vuosittain arviointikertomuksen. Tarkastuslautakunta arvioi kertomuksessaan sitä, ovatko aluevaltuuston asettamat toiminnan ja talouden tavoitteet toteutuneet, ja onko toiminta järjestetty tuloksellisella ja tarkoituksenmukaisella tavalla.

§ 27 Pohjois-Karjalan hyvinvointialueen tilinpäätös ja toimintakertomus sekä vastuuvapauden myöntäminen tilivelvollisille tilikaudella 2023

Aluevaltuusto merkitsi tilikautta 1.1.–31.12.2023 koskevan tilintarkastuskertomuksen tiedokseen, hyväksyi vuoden 2023 tilinpäätöksen ja myönsi vastuuvapauden hyvinvointialueen toimielinten jäsenille ja asianomaisten toimielinten tehtäväalueen tilivelvollisille tilikaudelta 2023.

Hyvinvointialueen vuoden 2023 tilikausi päätyi 22,7 miljoonaa euroa alijäämäiseksi. Hyvinvointialueen toimintatuotot olivat 125,2 miljoonaa euroa ja toimintakulut 888 miljoonaa. Toimintakate oli näin 762,8 miljoonaa euroa negatiivinen, ja valtion rahoituksen sekä rahoituserien jälkeen vuosikate muodostui 8,7 miljoonaa euroa negatiiviseksi.

§ 28 Valtuustoaloitteiden johdosta tehdyt toimenpiteet

Merkittiin tiedoksi.

Edellisen tiedoksiannon jälkeen aluevaltuustolle on annettu vastaus 21 valtuustoaloitteeseen.

§ 29 Valtuustoaloite 12.12.2023 – Työharjoittelun palkallisuus – SDP aluevaltuustoryhmä

Vastaus hyväksyttiin.

Vastauksessa todetaan, ettei nykyisessä taloustilanteessa ole mahdollista muuttaa työharjoittelua palkalliseksi. Hyvinvointialueella toteutuu noin 2000 sosiaali- ja terveysalan sekä lääketieteen opiskelijoiden palkatonta harjoittelujaksoa vuodessa. Harjoittelujaksojen muuttaminen palkalliseksi tarkoittaisi noin 4,5 miljoonan euron lisäystä palkkakustannuksiin ilman sivukuluja sekä 1–2 henkilötyövuoden lisäystä hallinnollisiin tehtäviin.

§ 30 Osavuosikatsaus 1/2024

Merkittiin tiedoksi.

Hyvinvointialueen talousennuste on maaliskuun toteumatietoihin perustuen 30 miljoonaa euroa alijäämäinen, mikä poikkeaa 15 miljoonaa euroa talousarviosta. Tulo- ja menopuolella on lisäksi riskejä, jotka toteutuessaan voivat aiheuttaa vielä 10–15 miljoonan euron ylityksen talousennusteeseen. Hyvinvointialueella on käynnistetty toimenpiteet talousarviossa pysymiseksi.

§ 31 Asiakas- ja potilasturvallisuuden sekä laadunhallinnan suunnitelman päivitys

Merkittiin tiedoksi.

§ 32 Hyvinvointialuestrategian väliarviointi

Hyväksyttiin.

Hyvinvointialueen strategiaan ole tarpeen tehdä puolivälin tarkistusta.

§ 33 Osallisuusohjelman toteutumisen arviointi

Merkittiin tiedoksi.

Osallisuusohjelma linjaa keskeisiä osallisuuden edistämisen periaatteita ja käytäntöjä Pohjois-Karjalan hyvinvointialueella.

§ 34 Pohjois-Karjalan hyvinvointialueen hallintosääntö

Aluevaltuusto hyväksyi hallintosäännön aluehallituksen päätösehdotuksen mukaisesti yhdellä muutoksella.

Asian käsittelyn aikana tehtiin neljä muutosesitystä ja käytiin kolme äänestystä pohjaesitystä vastaan:

Tapio Hämäläinen esitti, että aluevaltuuston tehtävissä 8§ kohtaa 17 (aluevaltuusto päättää sosiaali- ja terveydenhuollon palvelustrategiasta ja ‑verkkosuunnitelmasta) laajennetaan lisäämällä kohtaan teksti ”sekä palveluverkosta ja palveluverkkomääritelmän mukaisten toimipisteiden perustamisesta ja lakkauttamisista”. Äänestyksessä pohjaesitys voitti äänin 43–16.

Anu Huusko esitti lisäystä osallisuusvaliokuntaa, nuorisovaltuustoa sekä lapsi- ja perheasiainneuvostoa koskeviin pykäliin siten, että niissä täsmennetään näiden toimielinten jäsenten ja varajäsenien nimeämistä. Aluevaltuusto hyväksyi esityksen yksimielisesti.

Anni Järvinen esitti hallintosääntöön muutosta, jossa aluehallituksen sijaan aluevaltuusto päättäisi vaikutuksiltaan laaja-alaisten, toiminnallisesti ja taloudellisesti merkittävien palvelujen kokonaisulkoistuksista. Äänestyksessä pohjaesitys voitti äänin 42–17.

Laura Tiittanen esitti, että organisaatiorakenteesta päättämisessä pysytään nykyisessä muotoilussa, jossa toimialuejaosta päättää aluehallitus toimialuejohtajan esityksestä ja toimialueen jakautumisesta palvelualueisiin hyvinvointialuejohtaja toimialuejohtajan esityksestä. Lisäksi aluehallituksen tehtävissä 9§ kohtaan 12 (aluehallitus päättää sosiaali- ja terveydenhuollon alueellisista järjestämissuunnitelmista) lisätään teksti ”valtuuston hyväksymän palveluverkkosuunnitelman mukaisesti”. Äänestyksessä pohjaesitys voitti äänin 43–16.

Asian käsittelyn aikana Matti Kuittinen teki ponsiesityksen kiinteistösuunnitelman liittämisestä hallintosääntöön jatkossa. Ponsiesitystä ei kannatettu, joten se raukesi.

§ 35 Itä-Suomen hallinto-oikeuden päätös 3.5.2024/1055/2024 (1593/03.04.04.04.09/2023, 1597/03.04.04.04.09/2023, 1598/03.04.04.04.09/2023) – Juuan kunta, Tohmajärven kunta, Arvi Martikainen asiakumppaneineen

Aluevaltuusto merkitsi tiedoksi Itä-Suomen hallinto-oikeuden päätöksen sekä sen, että aluehallitus päätti olla hakematta korkeimmalta hallinto-oikeudelta valituslupaa hallinto-oikeuden päätöksestä.

§ 36 Hyvinvointialueen palvelustrategian uudelleen valmistelu ja tilapäisen valiokunnan asettaminen

Aluehallituksen puheenjohtaja kertoi kokouksessa, että aluehallitus on ylimääräisessä kokouksessaan 12.6. päättänyt perua esityksen tilapäisen valiokunnan perustamisesta ja poistanut asian esityslistalta.

§ 37 Kokoukseen jätetyt valtuustoaloitteet

Merkittiin tiedoksi kokouksessa jätetyt valtuustoaloitteet ja lähetettiin ne aluehallitukselle valmisteltavaksi. Kokouksessa jätetyt valtuustoaloitteet:

Työikäisten omaishoitajien terveystarkastukset lainsäädännön edellyttämälle tasolle – SDP:n valtuustoryhmä

§ 38 Kokouksen päättäminen

Puheenjohtaja päätti kokouksen klo 17.18.

Lisätietoja:

aluevaltuuston puheenjohtaja Merja Mäkisalo-Ropponen, merja.makisalo-ropponen@luottamus.siunsote.fi, puh. 050 357 9090

hyvinvointialuejohtaja Kirsi Leivonen, kirsi.leivonen@siunsote.fi, puh. 013 330 8590